August Wilhelm Schlegel

Ysgolhaig, beirniad llenyddol a theatr, bardd, a chyfieithydd o'r Almaen oedd August Wilhelm Schlegel (8 Medi 1767 – 12 Mai 1845).

Ganed ef yn Hannover, Etholyddiaeth Hannover, a oedd yn rhan o'r Ymerodraeth Lân Rufeinig. Astudiodd yn Göttingen, a gyda'i frawd Friedrich Schlegel golygydd Das Athenäum (1798–1800), prif gyfnodolyn y mudiad Rhamantaidd Almaenig a fu'n cyhoeddi gwaith Novalis ac eraill.

Bu August Wilhelm Schlegel yn enwog yn bennaf am ei gyfieithiadau barddonol o ddramâu William Shakespeare, ar y cyd â Ludwig Tieck ac eraill, ac am ei gyfres o ddarlithoedd Über dramatische Kunst und Literatur (1809–11), y rheiny a droswyd i'r Saesneg (Lectures on Dramatic Art and Literature, 1815) gan John Black ac a gâi gymaint o ddylanwad ar y bardd William Wordsworth a'r beirniad William Hazlitt. Tynnodd Samuel Taylor Coleridge ar syniadau a rhannau o waith Schlegel, heb gydnabyddiaeth, yn ei gyfres o ddarlithoedd ym 1811.

Bu farw August Wilhelm Schlegel yn Bonn, Teyrnas Prwsia, yn 77 oed.

 Cyfeiriadau 

Categori:Genedigaethau 1767
Categori:Marwolaethau 1845
Categori:Beirdd Almaeneg o'r Almaen
Categori:Beirniaid llenyddol Almaeneg o'r Almaen
Categori:Beirniaid theatr Almaeneg o'r Almaen
Categori:Cyfieithwyr o'r Almaen
Categori:Llenorion y 18fed ganrif o'r Almaen
Categori:Llenorion y 19eg ganrif o'r Almaen
Categori:Pobl o Hannover
Categori:Pobl o'r Ymerodraeth Lân Rufeinig
Categori:Ysgolheigion Almaeneg o'r Almaen